b'\n_START_ARTICLE_\nBoris Johnson\n_START_SECTION_\nMedlem af Underhuset\n_START_PARAGRAPH_\nI 2001 afl\xc3\xb8ste Boris Johnson den tidligere forsvarsminister Michael Heseltine som underhusmedlem for Henley-on-Thames kredsen i Oxfordshire. Johnson repr\xc3\xa6senterede kredsen, indtil han blev borgmester i London i 2008._NEWLINE_I 2015 vendte Boris Johnson tilbage til Underhuset. Nu repr\xc3\xa6senterer han Uxbridge and South Ruislip kredsen i Hillingdon i den vestlige del af Stor-London.\n_START_SECTION_\nBorgmester for London\n_START_PARAGRAPH_\nI 2008 afl\xc3\xb8ste Boris Johnson Ken Livingstone som borgmester for London. I 2016 gik posten videre til Labour politikeren Sadiq Khan.\n_START_SECTION_\nKampagnen for Brexit\n_START_PARAGRAPH_\nBoris Johnson spillede en fremtr\xc3\xa6dende rolle i kampagnen for at melde Storbritannien ud af EU (Leave-kampagnen). Ved folkeafstemningen den 23. juni 2016 stemte 51,89 procent af v\xc3\xa6lgerne for en udmeldelse (Brexit). _NEWLINE_Det var ventet, at Boris Johnson ville stille op til posten som David Camerons efterf\xc3\xb8lger (som premierminister og konservativ partileder). Justitsminister Michael Gove, der havde v\xc3\xa6ret Johnsons n\xc3\xa6re allierede under Leave-kampagnen, blev udset til at v\xc3\xa6re Johnsons kampagneleder ved valget af ny konservativ leder. _NEWLINE_Tidligt p\xc3\xa5 formiddagen den 30. juni 2016 meddelte Gove imidlertid, at han selv ville stille op til lederposten, og Boris Johnson trak sit kandidatur. Efter et par afstemninger blandt de konservative parlamentarikere tiltr\xc3\xa5dte Theresa May som premierminister og konservativ partileder den 13. juli 2016 .\n_START_SECTION_\nUdenrigsminister\n_START_PARAGRAPH_\nBoris Johnson blev udenrigsminister den 13. juli 2016 i Regeringen Theresa May. Han blev to \xc3\xa5r efter, afl\xc3\xb8st af Jeremy Hunt.'